จริงๆแล้วไข่กระทะก็คือไข่ดาวธรรมดาที่ใส่เครื่องหลายๆอย่างโปะเข้าไปนี่แหละ แต่มันมีรายละเอียดเล็กๆน้อยที่ทำให้เกิดความอร่อยลงตัวที่หลายคนมองข้ามไป ทำให้คิดว่าแค่ไข่ดาวมันจะไปอร่อยเกินกว่านี้ได้ยังไงกัน เช่น มีกลิ่นหอมเนยแต่ไม่มันเยิ้ม ไข่จะไม่สุกมาก ไข่แดงกำลังเยิ้มให้พอได้เอาขนมปังมาจิ้มฟินๆ ไข่ขาวต้องไม่แห้งติดกระทะ เครื่องมีสารพัดที่จะใส่ลงไปตามสูตรซึ่งแต่ละที่อาจจะไม่เหมือนกัน ส่วนใหญ่ก็จะเป็นกุนเชียง หมูสับปรุงรส หมูยอ ไก่ฉีก แต่ที่ขาดไม่ได้เลยคือต้องโรยด้วยหอมเจียวซึ่งเป็นสัญลักษณ์ของอาหารเวียดนามเลยก็ว่าได้ อาหารแทบทุกชนิดต้องโรยด้วยหอมเจียว ด้วยรายละเอียดเล็กๆทั้งหมดที่ว่ามานี้ทำให้ไข่กระทะธรรมดาๆกลับไม่ธรรมดาขึ้นมาทันที เราว่าร้านนี้ทำได้ดีเลยนะ มีทั้งหมดที่กล่าวมาข้างต้น ส่วนขนมปังก็กรอบนอกนุ่มในดี หอมตัวขนมปัง หอมเนย แต่ไส้น้อยไปหน่อย นอกจากนี้ยังมีก๋วยจั๊บเวียดนาม แกงเส้น ข้าวต้ม และโจ๊ก เมนูเหมาะกับกินอิ่มสบายๆเป็นมื้อเช้า ร้านตั้งอยู่ถนนพระปกเกล้า(เส้นกลางเวียง)มุ่งหน้าออกไปตลาดประตูเชียงใหม่ เปิดตั้งแต่ 6 โมงเช้าถึงบ่าย 3 โมงเย็น แนะนำให้มาเช้าหน่อยหรือไม่ก็สายๆใกล้เที่ยงไปเลยไม่งั้นระวังจะได้เล่นเก้าอี้ดนตรีกับนักท่องเที่ยวชาวต่างชาตินะจ๊ะ